2016. gada ”\_\_.”\_\_\_\_\_\_ Noteikumi Nr.

Rīgā (Prot. Nr.\_\_\_\_\_\_\_ §)

**Noteikumi par patvēruma meklētāja personas dokumentu un tā izsniegšanas kārtību**

*Izdoti saskaņā ar Patvēruma likuma 8. panta otro daļu*

1. Noteikumi nosaka patvēruma meklētāja personas dokumenta (turpmāk – dokuments) formu un tā izsniegšanas kārtību.

2. Dokumentu izsniedz Valsts robežsardze.

3. Valsts robežsardze dokumentu izsniedz triju dienu laikā pēc iesnieguma par bēgļa vai alternatīvā statusa piešķiršanu (turpmāk – iesniegums) saņemšanas. Dokuments ir derīgs no tā izsniegšanas brīža līdz brīdim, kad ir noslēdzies administratīvais process par patvēruma meklētāja iesniegumu.

4. Dokumentu patvēruma meklētājam izsniedz neatkarīgi no viņa vecuma.

5. Dokumentu neizsniedz, ja patvēruma meklētājs ir aizturēts un gadījumā, ja iesniegums iesniegts robežšķērsošanas vietā vai robežšķērsošanas tranzīta zonā un ir pamats uzskatīt, ka pastāv kāds no Patvēruma likuma 30. panta pirmās daļas nosacījumiem.

6. Dokumenta izmērs ir 10,5 x 7,5 cm, un to izgatavo atbilstoši noteiktajam paraugam (1. pielikums). Pēc izgatavošanas dokumentu laminē. Dokumentā iekļauj:

6.1. izdevējiestādes nosaukumu, dokumenta numuru, izdošanas datumu un vietu;

6.2. ziņas par patvēruma meklētāju:

6.2.1. vārdu (vārdus) (oriģinālformas latīņalfabētiskajā transliterācijā);

6.2.2. uzvārdu (oriģinālformas latīņalfabētiskajā transliterācijā);

6.2.3. dzimšanas datumu un vietu;

6.2.4. valstisko piederību un tās veidu;

6.2.5. ja patvēruma meklētājs ir jaunāks par 18 gadiem, – vecāku, bāriņtiesas iecelta aizbildņa vai bērnu aprūpes iestādes vadītāja (turpmāk – nepilngadīgas personas pārstāvis) vārdu, uzvārdu, dzimšanas datumu un personas kodu, ja tāds ir. Ja bērns ir jaunāks par gadu, norāda viņa acu krāsu un auguma garumu;

6.3. patvēruma meklētāja fotogrāfiju (attēlā persona ir bez galvassegas un tās seja ir atsegta);

6.4. norādi „Tiesības strādāt bez darba atļaujas”, ja patvēruma meklētājs deviņu mēnešu laikā pēc iesnieguma iesniegšanas par bēgļa vai alternatīvā statusa piešķiršanu nav saņēmis Pilsonības un migrācijas lietu pārvaldes lēmumu par bēgļa vai alternatīvā statusa piešķiršanu vai atteikumu to piešķirt un tas nav noticis patvēruma meklētāja vainas dēļ;

6.5. norādi „Uzturēšanās vai pārvietošanās ierobežojumi” par aizliegumu uzturēties vai pārvietoties noteiktajā valsts teritorijā.

7. Pirms dokumenta izsniegšanas, Valsts robežsardzes amatpersona informē patvēruma meklētāju valodā, kuru viņš saprot vai valodā, kuru ir pamats uzskatīt par viņam saprotamu, ka Latvijas Republikā ir noteikta atbildība par apzināti nepatiesu ziņu sniegšanu.

8. Izsniedzot dokumentu, Valsts robežsardzes amatpersona izskaidro patvēruma meklētājam valodā, kuru viņš saprot vai valodā, kuru ir pamats uzskatīt par viņam saprotamu, ka patvēruma meklētājam ne vēlāk kā darbdienas laikā dokumenta nolaupīšanas, nozaudēšanas vai bojāšanas gadījumā par to rakstiski jāinformē:

8.1. Valsts robežsardze;

8.2. patvēruma meklētāju izmitināšanas centra darbinieks, ja patvēruma meklētājs uzturas izmitināšanas centrā.

9. Patvēruma meklētājs par dokumenta saņemšanu parakstās patvēruma meklētāju personas dokumentu reģistrācijas žurnālā (2. pielikums).

10. Dokumentu izsniedz atkārtoti, ja:

10.1. dokuments ir bojāts vai zudis;

10.2. tajā izdarītas normatīvajos aktos neparedzētas atzīmes;

10.3. mainījies patvēruma meklētāja vārds (vārdi) vai uzvārds;

10.4. būtiski mainījies patvēruma meklētāja ārējais izskats;

10.5. mainījušās citas dokumentā ierakstītās ziņas;

10.6. dokumentā konstatētas neprecizitātes;

10.7. nepieciešams iekļaut šo noteikumu 6.4. vai 6.5. apakšpunktā minēto norādi.

11. Lai dokumentu saņemtu atkārtoti, patvēruma meklētājs iesniedz Valsts robežsardzē iesniegumu ar lūgumu izsniegt jaunu dokumentu, kā arī iesniedz iepriekšējo dokumentu, ja tāds ir.

12. Pirms dokumenta atkārtotas izsniegšanas, Valsts robežsardzes amatpersona pārliecinās par dokumenta saņēmēja identitāti.

13. Valsts robežsardze dokumentu izsniedz atkārtoti triju darbdienu laikā pēc šo noteikumu 11. punktā minēto dokumentu saņemšanas.

Ministru prezidents M. Kučinskis

Iekšlietu ministrs R. Kozlovskis

Iesniedzējs:

Iekšlietu ministrs R. Kozlovskis

Vīza:

Valsts sekretāre I. Pētersone – Godmane

08.06.2016. 11:04

543

Igaune

67075680, zanna.igaune@rs.gov.lv